Mag. **Lucija Sajevec**, kandidatka za predsednico sekcije mladih managerjev

Lucija Sajevec, magistrica ekonomije, managerka in novodobna voditeljica, se v zadnjem obdobju posveča start-up skupnosti v trboveljski družbi Katapult ter trajnostnim rešitvam v družbi Infinite Pure Solutions. Pred tem je osem let uspešno vodila družbo AMZS. Za dosežke je prejela naziv Mlada managerka 2019, priznanje GZS za izjemne gospodarske dosežke, priznanje Artemida, skupaj z ekipo pa so nosilci priznanja Vključi.Vse za raznolikost in vključevanje. Pred prihodom v družbo AMZS, kjer je najprej vodila Center varne vožnje Vransko, je delovala v avstrijski podružnici skupine Lidl kot področni vodja, kasneje pa kot vodja centralne podporne enote in prokuristka v slovenski podružnici.

Njena osebna vizija je posredovati svoje znanje in svoj prispevek k ustvarjanju družbe prihodnosti. Meni, da je odprta in spoštljiva komunikacija ključna za odličnost vodenja. Verjame v povezovanje in sodelovanje.

Po duši je Lucija športnica, ki se je v preteklosti izkazala v avtomobilskem športu, kjer je nastopala v kartingu in bila tudi avstrijska državna prvakinja. Vozila je tudi formulo 3 in formulo ford, na cestno-hitrostnih dirkah v Sloveniji in tudi na relijih. V prostem času jo še vedno srečate na trial motorju, ki je družinski hobi, kjer je ključno ravnotežje, kar zagovarja tudi v življenju.

Ker verjame v moč soustvarjanja, se pridružuje iniciativam za boljše (poslovno) okolje. Tako je aktivna članica upravnega odbora Združenja Manager in sekcije mladih managerjev ter članica izborne komisije za priznanje Mladi manager.